ซัสโก้ควักพันล.ซื้อ‘ปิโตรนาส’
&#8220;ซัสโก้&#8221; จ่าย 1,000 ล้านบาท ซื้อ &#8220;ปิโตรนาส&#8221; &#8220;มหากิจศิริ&#8221; นกรู้ แอบเก็บหุ้นเกือบ 6%
19 ก.ย. 2555

“ซัสโก้” จ่าย 1,000 ล้านบาท ซื้อ “ปิโตรนาส” “มหากิจศิริ” นกรู้ แอบเก็บหุ้นเกือบ 6%
แหล่งข่าวจากวงการพลังงาน เปิดเผยว่า บริษัท ซัสโก้ (SUSCO) จะเสนอซื้อกิจการบริษัท ปิโตรนาสรีเทล (ประเทศไทย) ในราคาประมาณ 1,000 ล้านบาท โดยจะได้หุ้น 100% และทำให้ซัสโก้กลายเป็นเจ้าของปั๊มน้ำมัน “ปิโตรนาส” ทั่วประเทศ อย่างไรก็ตามการซื้อกิจการดังกล่าวมีภาระหนี้สินที่ซัสโก้อาจจะต้องแบกรับจำนวน 9,883.57 ล้านบาท รวมทั้งขาดทุนสะสมที่มีอยู่ 4,232.31 ล้านบาท ซึ่งนำมาลดหย่อนภาษีได้ 
การเทกโอเวอร์ครั้งนี้จะทำให้ซัสโก้โตขึ้นเท่าตัว รวมทั้งช่วยเพิ่มศักยภาพแข่งขัน เพราะทำเลที่ตั้งปั๊มน้ำมันไม่ซ้ำซ้อนกัน โดยซัสโก้มีปั๊มอยู่ภาคเหนือและใต้ ส่วนปิโตรนาสอยู่ในเขตกรุงเทพมหานคร (กทม.) และปริมณฑล แต่ก็ต้องดูว่าซัสโก้จะมีกลยุทธ์สร้างมูลค่าเพิ่มอย่างไร เพราะปิโตรนาสมีผลประกอบการผันผวน ในอดีตขาดทุนต่อเนื่อง ก่อนพลิกกำไรช่วง 2 ปีหลังสุด หากกลยุทธ์ไม่ดีก็อาจกลายเป็นภาระได้
ด้านนายเฉลิมชัย มหากิจศิริ นักลงทุนรายใหญ่ รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า ได้ซื้อหุ้น SUSCO เพิ่มจำนวน 17.08 ล้านหุ้น หรือ 1.55% ทำให้มีหุ้นเพิ่มขึ้นเป็น 64.15 ล้านหุ้น หรือ 5.83% 
นายประยุทธ มหากิจศิริ บิดานายเฉลิมชัย กล่าวว่า การเข้าลงทุนธุรกิจน้ำมันของนายเฉลิมชัยถือเป็นเรื่องปกติ เพราะเป็นการลงทุนในธุรกิจที่เกี่ยวเนื่องกับงานที่ทำอยู่ โดยปัจจุบันนายเฉลิมชัยดำรงตำแหน่งซีอีโอของบริษัท เมอร์เมด มาริไทม์ ซึ่งทำธุรกิจเรือขุดเจาะน้ำมัน จึงอาจมองเห็นโอกาสลงทุนในธุรกิพลังงาน
แหล่งข่าวจากบริษัท ซัสโก้ เปิดเผยว่า การซื้อหุ้นของนายเฉลิมชัยไม่มีผลต่อการบริหารงานภายในและคาดว่าเป็นการลงทุนปกติ เพราะที่ผ่านมาซัสโก้จ่ายปันผลดีและมีการเติบโตต่อเนื่อง